Ясалъе эбелалъул васият. Воре
киданиги как тоге,
дарман, Как тараб
черхалда баркат лъоларо. Киб
хlетlе лъуниги, лъан букlа дуда,
Аллагь дуда хадуб хал ккун
вугеблъи. Эбелалъ лъураб цlар
цlуне, дир месед, Гlадамазулъ
дурго къадру букlине. Чlухlи,
пахрулъигун хьвадуге, дир яс,
Дудаго хадуб кlал рекlунгутlизе.
Гlолохъанлъиялъул гъветl дуца
цlуне, Гьеб, гlаркьел бекани,
квешго бижула. Хlетlе чlезе тоге
дурго тlегьалд, Тlад мал чlараб
тlогьол берцинлъи хола.
Ракlалъул бацlцlалъи цlуне, яс,
дуца, Аллагьас цlунила ракl
бацlцlадав чи. Цlуне дуца дурго
рекlел хlеренлъи, Гьелъ ццидал
карачел къезе гьабула. Воре,
дуца хехлъун рагlи абуге,
Абичlого тараб рагlийин цlакъаб.
Дуй чучуларесe керен чучуге,
Кинабго гьеб метер къотlноб
батула. Цlорол гlанси гlадин
гlунун йикlунге, Хинлъийин
бокьулеб мун йокьулезе.
Бакъвараб тlилгlадин тlилгlан
йикlунге, Гьеб хехго бекула, квер
тlаде цуни. Дуца ургъел бикье мун
вокьулесe, Мун къварид йихьани,
ургъел чlвалесe. Дуца керен чуче
мун вичlчlулесe, Дур ургъел-
агъазалъ къоял унесe.
Гьукъараб бакъукь мун хинлъизе
чlоге, Дурго къавулъ бугеб цlаги
гlун йикlа. Дурго рагьда бакъ
ккве, рокъоб хинлъи ккве, Мун
квачан гlумруялъ хвезе толаро.
Мун хьвадулеб нухде цебе
хьаниги, Гlарцуде къулуге, къадру
биххула. Къотlноб гlодоб бараб
месед батани, Кодойцин босуге,
мун басралъула. Бихьинчи
вугелъуй мунго хутlуге, Гьенибе
гьоркьобе илбис бачlуна.
Рекъечlел пикраби каранлъ
гьалдезе, Квешлъиялъул нухде
гали бегьуге. Мунагьал камурав чи
вукlунаро, Аллагьасе тавбу тоге
кидаго. Рикъзи гlатlилъулеб,
гlумру бохулеб, Гlужда балеб
какий гьабуге квал-квал. Чияр
мунагьазул гьорой яккуге, Дурго
жаваб кьезе кlвараб гlола дуй.
Бихьараб, рагlараб гьурщизе унге,
Гьеб цlехезе гурин бацl рохьоб
унеб. Жахlда-хlусуд дуца добе
нахъе цуй, Цадахъ гьеб бугев чи
гlузрабаз чlвалин. Макруялдаса
мун рикlкlада йикlа. Балагьалъ цо
къоялъ къезе гьаюлин. Гулла
буссаниги, тlад буссунареб, Согlаб
рагlи абун, гlадан лъукъуге. Къаде
бакъ сваниги, свине лъалареб,
Тушманлъи ракlалда бекьизе
тоге. Яхlалъул кунаца угьен
басараб, Сабруялъе даим
ритlухъай йикlа. Намусалъул
иццухъ лугбалги чурун, Черх дуца
кидаго бацlцlадго цlуне. Дуца
дурго рокъоб къадада бан те,
Адабалъул чирахъ-нуралъул
канлъ, Гьобол-гьудуласe гьумер
битlизе, Гьелъ нодо букlкlине
биччангутlизе. Дуца, воре, дарман,
мунго еццуге, Гlадамаз еццила,
еццизе ккани. Квешаца какунан
ургъел гьабуге, Пихъ гьечlеб
гъотlода тlил речlчlуларо.
Умумузул гlорхъи бахунеб гlадаб,
Хьвада-чlвади дуца, воре, гьабуге.
Гlадамал хьвадулеб нухги жибго
тун, Зодисан йоржине куркьбал
ургъуге. Гlадамалъ тlокlлъуге,
тlокlлъанщиназде, Тlаде хlацlцlу
тунин магlарулаца. Це-цее
кlанцlун, йихьизаюге, Гьедин цере
тlурал сурун рихьулин. Ясал
гlадаллъулел рагlаби лъалев,
Гlолилас мун гъоркье рехизе
гурин, Гlакълу гьаваялде
боржинабулел, Гьесул рагlабазда
божизе гурин. Гьал жакъа
къоялъул къосарал кучlдул,
Каранлъе риччани, мунги
къосина. Чияр россабазулъ рокьи
гьабулел, Гьагулаби дуда берцин
рихьуге. Доз лъудбухъа россал
рахъизе лъураб, Кьоялдасан унге,
гъоркье рехула. Лъимадухъа дада
вахъизе гъолеб, Гудур
инжитаблъи лъан букlа дуда.
Аскlоре къаницин гlадан
къосунел, Ясал гlемерлъана
Дагъистаналд, Дуца гьезулгун
бох бухьине гурин, Берцин гьелги
рихьун, хьвадизе гурин. Лъикlаб
кодой босун, квешаб жибго тун,
Цеехун а, дарман, дуй нух битlила,
Жакъа дуниялги, доб ахиратги,
Мун йохулеб щвела, щаклъуге
гьелда. Зобазда Аллагьас къадар
хъварасда, Къаникь яхчаниги, мун
данделъила. Дуеян ракьалда
вижун вугев чи, Чапарлъун цо
къоялъ духъе вачlина. Хабалъе
бох лъурай, херай йигилан, Дица
малъараб жо дуца рехуге. Дунги,
дун гlадалги араб нухдасан,
Цеехун къокъине дуй нух битlаги.
- Гьале щибаб росулъ гlакъилал
улбуз, Гlумрудул дарсаллъун
тараб васият, Цlунарал рехараб,
тарал гlодараб, Гlад гьабун
тарасул талихl босараб.можете перевести